כרמיאל

היסטוריה

העיר הוקמה בבקעת בית הכרם (בקעת שגור) בשנת 1964 על אדמות שהופקעו מהכפרים בסביבה - דיר אל אסד, מג'ד אל כרום, בענה ונחף. ב-29 באוקטובר 1964 נערך טקס חנוכת העיר, בנוכחות ראש הממשלה לוי אשכול. הקמתה של העיר היוותה למעשה חלק מתוכנית סו"ס שמטרתה הייתה הרחבת היישוב היהודי במרכז הגליל. התוכנית נרקמה על ידי לוי אשכול, יוסף ויץ ובנו רענן ויץ, ובראש צוות ההקמה עמד אדם טל, עוזרו של השר דאז פנחס ספיר. מיקומה של העיר נבחר מתוך כוונה ליצור קשר התיישבותי יהודי בסמוך לכביש עכו - צפת, הכביש העיקרי המחבר את מרכז הארץ עם יישובי הגליל העליון ואצבע הגליל.
בשנת 1969 הסתיימה הכנת תוכנית אב של העיר המפרטת את פריסת התשתיות (רשת כבישים, מים, רשת החשמל, תכנון נופי ועוד) העתידית לעיר.
עם התרחבותה היא שוכנת גם על אדמות שהופקעו בשנת 1976, הפקעה שהובילה לאירועי יום האדמה.
בשנת 1972 קיבלה העיר מעמד של עיירת פיתוח. מעמד זה נתן לעיר אפשרות למשוך זוגות צעירים רבים בשל התמריצים הכלכליים הניתנים על ידי הממשלה. בשנת 1986 הפכה כרמיאל רשמית לעיר.
בשנות ה-90 נקלטו בעיר מעל 17,000 עולים מברית המועצות לשעבר וכן עברו אליה תושבים בני הארץ.
לאחר הנסיגה מדרום לבנון בשנת 2000 נקלטו בעיר מספר משפחות של יוצאי צד"ל, רובן התיישבו בשכונת רמת רבין בעיר.
במהלך מלחמת לבנון השנייה נפלו ברחבי העיר עשרות קטיושות, שחלקן גרמו לנזקי רכוש ולנפגעי חרדה. משפחות רבות עזבו את העיר עד לתום המלחמה.

אוכלוסייה

רוב תושבי כרמיאל הם יהודים. בעשור השני של המאה ה-21 עברו לעיר משפחות ערביות המנסות לשפר את איכות חייהן. בכרמיאל אין מערכת חינוך בערבית, ונרשמו מספר חיכוכים בין תושבים יהודים וערבים בעיר.
לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים בכרמיאל 45,919 תושבים (מקום 42 בדירוג רשויות מקומיות בישראל). האוכלוסייה גדלה בקצב גידול שנתי של ‎1.4%‏.   לפי נתוני הלמ"ס נכון לסוף 2017, לכרמיאל דירוג של 6 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 78.5%. השכר החודשי הממוצע של שכיר במשך שנת סוף 2016 היה 8,426 ש"ח (ממוצע ארצי: 8,913 ש"ח).

להלן גרף התפתחות האוכלוסייה ביישוב:

חינוך ותרבות

החינוך העל יסודי בעיר כולל שלושה בתי ספר ממלכתיים על יסודיים שש שנתיים (כיתות ז' - י"ב): אורט פסגות (חטיבת ביניים ותיכון, איחוד של בתי הספר אורט מגדים ואורט הורוביץ), אורט כרמים (חטיבת ביניים ותיכון), ותיכון השחר, ותיכון אחד ארבע שנתי (כיתות ט' - י"ב), אדם חברה וטבע. בחינוך הממלכתי דתי ישנו מוסד על יסודי שש שנתי אחד, אמי"ת תורני מדעי, ובחינוך החרדי ישנם ארבעה מוסדות ארבע שנתיים: זיו אור, רנה של תורה, נוה חוה וישיבת קרן אורה. 
ישנם 11 בתי ספר יסודיים בעיר: שבעה בתי ספר ממלכתיים - הרעות ואופק בשכונת רמת רבין, רקפת בשכונת גבעת רם, ניצנים (איחוד של בתי הספר הפרחים ואשכול) בשכונת אשכול, הדקל בשכונת טנה, כלנית בשכונת הגליל, והאיריסים בשכונת האירוסים; בית ספר ממלכתי דתי אחד - מוריה, בשיכון המייסדים, ושלושה מוסדות חרדיים: תלמוד תודה תורה ודעת, תלמוד תורה ובית יעקב עמיחי ותלמוד תורה חפץ חיים.
מדרשה (מדרשת מתת), ישיבת הסדר (ישיבת כרמיאל) והגרעין התורני 'אורות כרמיאל', מכללה להנדסה (המכללה האקדמית להנדסה אורט בראודה) ומספר גופים להכשרה מקצועית. בסמוך לכניסה המערבית לעיר שוכן כפר הילדים כרמיאל, כפר הילדים הגדול ביותר של המפעל להכשרת ילדי ישראל. בכפר מתחנכים ילדים בגילאי 5- 18 המופנים מכל רחבי הארץ, במטרה להעניק לילדים אלו חוויה מתקנת ולהקנות להם הרגשת בית ומשפחה באמצעות מודל הקרוב ביותר לתא המשפחתי.
בשנת תשע"א נפתחה בעיר ישיבה חרדית בשם "רינה של תורה", בעקבותיה הגיעו להתגורר בעיר משפחות רבות מהמגזר החרדי.
קיבוץ המחנכים העירוני - קיבוץ המחנכים של תנועת דרור ישראל הוקם בעיר בשנת 2007. באמצע העשור השני של המאה ה-21, מונה הקיבוץ כ-30 גברים ונשים בסוף שנות ה-20 לחייהם. חברי הקיבוץ מחנכים במסגרות פורמליות ובלתי פורמליות בעיר וברחבי הגליל.

תעשייה ומסחר

בחלקה המזרחי של העיר פועל אזור תעשייה רחב ובו מפעל של חברת שטראוס, מפעל "קליל" וכן בתי מלאכה קטנים רבים.
בעיר קיימים שלושה קניונים מקורים ומספר מרכזים מסחריים. ביניהם, מדרחוב הממותג כמרכז "העירה" המתחדש (לשעבר "מדרחוב דדו"), קניון "כיכר העיר" (המכונה בפי תושבי העיר "הקניון הישן"), אשר מסביבו עוד מספר מבני מסחר ו"מתחם היוצר" ברחוב היוצרים, בו סניף של רמי לוי שיווק השקמה וחנויות נוספות. ליד כיכר האירוסים, בקצה שכונת הערבה והדרומית נמצא קניון "לב כרמיאל" (אשר מוגדר בפי התושבים כ"קניון החדש"). בקצה המזרחי של אזור התעשייה נמצא מרכז מסחרי גדול בבעלות "ביג מרכזי קניות" וממזרח לו, קניון "חוצות כרמיאל", כשמדרום לו, מרכז "מיי סנטר".
בשנת 2017 נפתח קולנוע של רשת בתי הקולנוע גלובוס מקס בקניון "חוצות כרמיאל". בית הקולנוע כולל שישה אולמות. כמו כן, קיים קולנוע נוסף בעיר, של רשת "Movieland", אשר נמצא במרכז הבילוי "גן העיר".

שכונות העיר

שיכון המייסדים, טנה, מגדים ("המערבית"), שגיא, אשכול ("הדרומית"), הערבה, הפרחים, ארבל–יחיעם, הדר, הגליל, האירוסים, גבעת מכוש, רמת רבין, גבעת רם ונכון למרץ 2016 מתחילה להיבנות שכונה נוספת על הר כרמי בשם רמת נבון (בהתחלה תוכננה כרחבעם). מתוכננות שכונות נוספת במזרח, מדרום לאזור התעשייה על מרגלות הר כמון, הראשונה שבהן על גבעת צוף ותיקרא כרמי שרון. רוב האנשים מייחסים ל"מערבית" גם את השכונות שגיא וחלק מטנה, ול"דרומית" גם את שכונות הערבה, ארבל–יחיעם, והדר, וישנם שאולי גם את חלק מהאירוסים ("האיריסים") ואף חלק מהגליל. המייסדים וחלק מטנה נחשבים ל"מרכז", שם שבא לאחר בניית השכונות "דרומית" ו"מערבית" משם.
בחלק המזרחי והדרומי של רמת רבין (ומעט בגבעת מכוש) נמצא הכפר הבדואי "רמיה" (رمية) שבעבר היה גדול יותר אך רוב תושביו אולצו לעבור למקומות אחרים. לפי התוכנית של רמת רבין השכונה אמורה להיבנות גם במקומם, אבל נוצר מאבק בין העירייה לבין תושבי הכפר שאדמותיהם רשומות בטאבו.

תחבורה

בכרמיאל פועלים במהלך היום חמישה קווים פנים עירוניים של אגד. כל הקווים מעגליים, יוצאים ממסוף במתחם ביג, כל הקווים מלבד קו 5 חוצים את אזור התעשייה לתחנה המרכזית של כרמיאל, משם נוסעים לאורך שדרות נשיאי ישראל עד כיכר השלום ("האבן") מלבד קו 1 שנוסע דרך שכונת המייסדים ואזור הדרומית ומצטרף אל שאר הקווים בין כיכר האירוסים (אזור "לב כרמיאל") לכיכר השלום. משם כל קו פונה לסיבוב בשכונות השונות. קו 1 למכוש (קיים גם קו 1א דומה), קו 2 לשכונות הגליל ומגדים, קו 3 לגבעת רם, קו 4 לרמת רבין. הקווים חוזרים לכיכר השלום ומשם בדרך דומה חזרה לתחנה המרכזית ולמסוף ביג. קו 5 נוסע במסלול אחר באזור התעשייה (5א עובר ליד מפעל שטראוס) ממשיך לתחנה מרכזית ומשם נכנס ישר לשכונת טנא, שגיא, אזור העירייה ולב כרמיאל, שכונת הגליל וחוזר לשגיא וחזרה עד ביג. בשעות הצהריים של יום שישי ובשבת החל משעות אחר הצהריים פועלים שני קווים אחרים. קו 6 הוא שילוב של קו 2 וקו 1 (דרומית). קו 7 הוא שילוב של הקווים 1 (מכוש), 3, 4.
קיימים קווים נוספים שמאפשרים נסיעה בעיר כמו 263, 363 ועוד.
בין כרמיאל, עכו וחיפה קיימים מספר קווים. קו 262 של אגד בין כרמיאל לקריות ולחיפה (לב המפרץ), עוקף עכו, קו 263 של אגד בין כרמיאל לעכו, שניהם בדרך כלל כל חצי שעה לכל כיוון. שני הקווים יוצאים מגבעת רם, עושים סיבוב בכמה משכונות העיר, נוסעים לתחנה המרכזית ומשם לעכו או לקריות ולחיפה בהתאם. קיימים קווים בשעות מסוימות לעכו וחיפה (ביחד): 260, 261, 264. קו 265 של נתיב אקספרס נוסע גם הוא בין כרמיאל לקריות ולחיפה (לב המפרץ) דרך משגב. מתחיל בתחנה המרכזית, נוסע לאורך שדרות נשיאי ישראל ויוצא למשגב דרך מחלף גשר מוטה גור. בתחנה מרכזית כרמיאל עובר גם קו 361 של נתיב אקספרס בין צפת לעכו ולחיפה,קו 500 ו-503 של אגד בין קריית שמונה או קצרין (בהתאמה) לעכו ולחיפה. בשעות מסוימות נוסע קו 363 של נתיב אקספרס בין כרמיאל לעכו, הוא יוצא מתחנה מרכזית כרמיאל, נוסע דרך כרמיאל ויוצא לעכו, והפוך בחזרה. פועלות גם מוניות שירות של "מוניות כרמיאל" בין כרמיאל עכו וחיפה (הדר). בלילות חמישי, שישי, ושבת, פועל קו לילה 215 בין כרמיאל עכו וחיפה.
קיימים עוד קווים של חברות שונות לכפרים השונים בסביבה ואף קווים של נתיב אקספרס לחלק מהמצפים במסגרת פרויקט ניסיוני אשר חלקם מזינים את קו 265 שנולד גם הוא בניסוי זה, וקווים בשעות מסוימות לערים שונות בצפון וכמוהם גם קווים ישירים לתל אביב, לירושלים, ולבאר שבע (בקיץ גם קו לאילת).
ב-20 בספטמבר 2017 נפתחה מסילת הרכבת בין עכו לכרמיאל, ולראשונה החלה לפעול רכבת בעיר. תחנת הרכבת כרמיאל ממוקמת סמוך לתחנה המרכזית בעיר, ואחריה ממערב נמצאת תחנת הרכבת אחיהוד.